Den seksårige Magnus blev alvorligt forbrændt i ansigtet ved en bålulykke på Østre Skoles SFO i Thisted. Nu har politiet sigtet en pædagogmedhjælper for uforsigtig omgang med ild og brandbare væsker, skriver TV Midt-Vest. Pædagogmedhjælperen er sigtet efter beredskabsloven, og straffen er en eventuel bøde. Ulykken skete i januar i år, da et bål på institutionen ikke vil starte, og pædagogmedhjælperen valgte at tage rensebenzin i brug. Det gav en stikflamme, som satte ild til drengens hætte og forårsagede forbrændinger i store dele af ansigtet. Personalet ringede hverken 112 eller til drengens forældre, så først da drengens søster ringede til faren, blev den forbrændte dreng kørt på skadestuen. Brandsårene var umiddelbart så alvorlige, at drengen blev fløjet til Rigshospitalet med helikopter for at få behandling. Thisted Kommune har tidligere beklaget episoden, som de kalder ubetænksomt.

Opsummering:
Politiet har sigtet en ansat på SFO for uforsvarlig omgang med ild, da en seksårig blev forbrændt i ansigtet.